R50 000 vir inligting ná kliniek brand | Maroela Media
Die Ikhwezi-kliniek wat in 'n brand beskadig is. Foto: Verskaf
Die Stad Kaapstad het 'n beloning van R50 000 uitgeloof vir inligting na 'n voorval van brandstigting by die Ikhwezi-kliniek in Strand in die Wes-Kaap.
Brandbestryders is Vrydag omstreeks 02:30 na die kliniek ontbied en die brand is teen 04:00 geblus, het Zahid Badroodien, burgemeesterskomiteelid vir gemeenskapsdienste en gesondheid, gesê.
Daar is aansienlike skade aan die dak en die binnekant van die kliniek, insluitend die apteek en rekordkamer waar pasiënte se lêers gehou word, aangerig. Die skade aan die kliniek word op sowat R10 miljoen geraam.
Raadslid Badroodien tydens sy besoek aan die beskadigde kliniek. Foto: Verskaf
Volgens Badroodien wys die polisie se voorlopige ondersoek na die voorval daarop dat die brand opsetlik gestig is.
"Personeel wat vroegoggend by die kliniek aangekom het, was duidelik ontsteld en getraumatiseerd. Hierdie sinnelose voorval van vernietiging gaan 'n rimpeleffek hê en ons veroordeel dit ten sterkste," het Badroodien gesê.
Die Ikhwezi-kliniek is die stad se grootste gesondheidsfasiliteit met 'n gemiddeld van 500 pasiënte wat daagliks hier behandel word.
Die dak van die kliniek is ook in die brand beskadig. Foto: Verskaf
Die kliniek sal egter nou onbepaald gesluit wees totdat die skade herstel is. Mense wat van die kliniek gebruik wou maak, sal intussen van die Nomzamo-gemeenskapsgesondheidsentrum gebruik moet maak.
"Ek het vroeër die toneel besoek en ek is baie hartseer oor die kwaadwillige beskadiging van eiendom. Leërs, stoele en noodsaaklike mediese toerusting is in die brand vernietig," het hy bygevoeg.
Badroodien het inwoners en gemeenskapsleiers versoek om na vore te kom met enige inligting oor die voorval.
Daar sal Maandag seker 'n lang ry mense buite die kliniek staan en aandring op 'service delivery'. Hulle sal seker die DA beskuldig dat beloftes nie nagekom word nie. Sê wat jy wil, hierdie land gaan nie gou weer op die been kom nie.